|  |  |  |
| --- | --- | --- |
|  | **Lausunto** |  |
|  |  | LVM/2090/02/2017 |
|  |  |  |
|  | 1.12.2017 |  |
|  |  |  |
|  |
| Oikeusministeriö |
| annetaan lausuntopalvelu.fi:ssä |
|  |
|  |

Oikeusministeriön lausuntopyyntö OM 21/41/2016

**Työryhmän ehdotus hallituksen esitykseksi laiksi henkilötietojen käsittelystä rikosasioissa ja kansallisen turvallisuuden ylläpitämisen yhteydessä**

Oikeusministeriö on pyytänyt lausuntoa työryhmän ehdotuksesta hallituksen esitykseksi laiksi henkilötietojen käsittelystä rikosasioissa ja kansallisen turvallisuuden ylläpitämisen yhteydessä. Liikenne- ja viestintäministeriö kiittää mahdollisuudesta lausua asiassa. Liikenne- ja viestintäministeriö pitää tärkeänä, että henkilötietojen käsittelystä rikosasioissa ja kansallisen turvallisuuden ylläpitämisen yhteydessä säädetään laissa. Liikenne- ja viestintäministeriö katsoo, että esityksessä esitetyllä tavalla perusoikeuksien toteutumisen kannalta on tärkeää, että henkilötietojen käsittelystä kansallisen turvallisuuden ylläpitämisen yhteydessä on asianmukaisesti kansallisesti säädetty jatkossakin, kun tällainen käsittely ei kuulu lähtökohtaisesti EU:n tietosuoja-asetuksen eikä rikosasioiden tietosuojadirektiivin soveltamisalaan.

Henkilötietojen käsittelyä koskevan lainsäädännön tulisi muodostaa selkeä ja johdonmukainen kokonaisuus**. Lainsäädäntöä valmisteltaessa olisi huolellisesti arvioitava myös ehdotettavan lainsäädännön vaikutukset yksityiselämän ja erityisesti luottamuksellisen viestin salaisuuden suojaan, mikäli käsiteltävät tiedot saattavat sisältää luottamuksellisen viestin salaisuuden suojaan sisältyviä tietoja (kuten esimerkiksi viestin sisältöä koskevia tietoja). Luottamuksellisen viestin salaisuuden suojan kannalta merkityksellisiä ovat erityisesti tietojen luovuttamista koskevat säännökset.**

Valittu sääntelymalli, jossa henkilötietojen käsittelyä koskeva lainsäädäntö lainvalvontaviranomaisten toiminnassa jakaantuu yhtäältä kahteen yleislakiin (tietosuojalaki sekä laki henkilötietojen käsittelystä rikosasioissa ja kansallisen turvallisuuden ylläpitämisen yhteydessä) ja toisaalta useaan erityislakiin (laki henkilötietojen käsittelystä Puolustusvoimissa, laki henkilötietojen käsittelystä poliisitoiminnassa ja laki henkilötietojen käsittelystä rajavartiolaitoksessa) on kuitenkin sääntelyn selkeyden ja johdonmukaisuuden kannalta hankala. Nyt lausuttavana olevan ehdotuksen perusteella lakien keskinäistä suhdetta ja soveltamisalaa on paikoin hankala hahmottaa. Myös lakien samankaltaiset nimet ovat omiaan aiheuttamaa sekaannusta. Näin henkilötietojen suojan ja yksityiselämän suojan tasoa on vaikea arvioida kokonaisuutena, huomioiden erityisesti, että kaikki asiaan liittyvät hallituksen esitykset eivät ole yhtäaikaisesti lausuttavana. Tämän lisäksi henkilötietojen käsittelyä kansallisen turvallisuuden ylläpitämisen yhteydessä koskevalla lainsäädännöllä on läheinen liityntä käynnissä oleviin siviili- ja sotilastiedustelua koskeviin lakihankkeisiin. Liikenne- ja viestintäministeriö katsoo, että ehdotusten jatkovalmistelussa edellä esitetyt näkemykset koskien vaikutuksia luottamuksellisen viestin salaisuuden suojaan sekä lainsäädännön selkeyttä ja johdonmukaisuutta tulisi ottaa huolellisesti arvioitavaksi.

Liikenne- ja viestintäministeriö katsoo, että tarkempi arvio koskien henkilötietojen käsittelyä rikosasioissa, poliisitoiminnassa sekä kansallisen turvallisuuden ylläpitämisen yhteydessä voidaan tehdä kokonaisuutena vasta, kun ehdotus henkilötietojen käsittelystä poliisitoiminnasta on lausuttavana.

Laura Vilkkonen

Osastopäällikkö, ylijohtaja

Maija Rönkä

Ylitarkastaja